Hubungan Malaysia–Poland

Hubungan Malaysia–Poland merujuk kepada hubungan luar dua hala antara Malaysia dan Poland. Malaysia mempunyai kedutaan di Warsaw, dan Poland mempunyai kedutaan di Kuala Lumpur dan serta konsulat di Kuching.

Sejarah 

Berikutan penubuhan hubungan dengan Kesatuan Soviet, Malaysia juga meluaskan hubungannya ke negara Eropah tengah seperti Poland.  Sehingga kini, hubungan antara kedua-dua negara kebanyakannya berasaskan ekonomi dan perdagangan dengan Malaysia menjadi salah satu rakan ekonomi dan perdagangan terpenting Poland di Asia Tenggara.

Hubungan ekonomi 
Dalam bidang ekonomi, Majlis Perniagaan Malaysia-Poland telah ditubuhkan untuk mengukuhkan lagi kerjasama ekonomi antara kedua-dua negara. Poland berminat untuk meneroka peluang dalam pasaran kewangan Islam Malaysia dengan permulaan produk berasaskan halal di Malaysia dan negara itu merupakan antara segelintir negara dari Kesatuan Eropah yang diberi pensijilan halal daripada pihak berkuasa Malaysia bagi produk makanannya. Sementara itu, kontraktor Malaysia berminat untuk membida projek utama di Poland, terutamanya yang berkaitan dengan infrastruktur dan pembangunan. Syarikat teknologi hijau Poland juga sedang mencari rakan kongsi untuk menubuhkan pangkalan di Malaysia. Kedua-dua negara menjalinkan hubungan ekonomi dan komersial pada 1970 berikutan pemeteraian perjanjian perdagangan. Pada awal 2013, Raja Muda Perlis, Tuanku Syed Faizuddin Putra Jamalullail telah menggesa syarikat Poland mencari peluang untuk mengembangkan perniagaan mereka di Malaysia. Justeru itu, pada Julai 2013, satu perjanjian cukai pendapatan baharu ditandatangani bagi menggantikan perjanjian pada 1977 yang memberi tumpuan untuk mengukuhkan kerjasama dua hala serta perdagangan dan pelaburan antara kedua-dua negara. Dari Januari hingga April 2013, jumlah perdagangan antara Malaysia dan Poland mencecah sekitar $220 juta dan Poland menjadi rakan dagang ke-12 terbesar Malaysia dalam kalangan negara Eropah. Eksport utama Malaysia ke Poland termasuk jentera, jentera elektrik, getah, minyak sawit, produk besi dan keluli manakala eksport utama Poland ke Malaysia ialah kenderaan, peralatan dan juga jentera dan produk jentera elektrik.

Hubungan keselamatan 
Pada 2002, Poland mencapai persetujuan dengan Malaysia untuk membekalkan kereta kebal PT-91-nya kepada Tentera Darat Malaysia dengan anggaran nilai kontrak berjumlah $250 juta dalam tempoh 10 tahun akan datang. Perjanjian itu akhirnya dimeterai pada tahun berikutnya.

 Hubungan luar negeri Malaysia
 Hubungan Malaysia dan Kesatuan Eropah

Rujukan 

Hubungan dua hala Poland
Hubungan dua hala Malaysia